钦定古今图书集成/明伦汇编/官常典/第232卷 > 谢深甫
## 钦定古今图书集成/明伦汇编/官常典/第232卷 > 谢深甫

按《宋史》本传：“深甫，字子肃，台州临海人。少颖悟，刻志
为学，积数年不寐。夕则置缾水加足于上，以警困怠。
父景之识为远器。临终，语其妻曰：‘是儿当大吾门，善
训迪之’。母攻苦守志，督深甫力学。中乾道二年进士
第，调嵊县尉。岁饥，有死道旁者，一妪哭诉曰：‘吾儿也，
佣于某家，遭掠而毙’。深甫疑焉。徐廉得妪子他所，召”
妪出示之，妪惊伏曰：“某与某有隙，赂我使诬告耳。”越
帅方滋、钱端礼皆荐深甫有廊庙才。调昆山丞，为浙
曹考官，一时士望皆在选中。司业郑伯熊曰：“文士世
不乏求，具眼如深甫者实鲜。”深甫曰：“文章有气骨，如
太山乔岳，可望而知。”以是得之。知处州青田县，侍御
史葛邲、监察御史颜师鲁、礼部侍郎王蔺交荐之。孝
宗召见，深甫言：“今日人才，枵中侈外者多妄诞，矫讦
沽激者多眩鬻。激昂者急于披露，而或邻于好夸；刚
介者果于植立，而或邻于太锐；静退简默者寡有所
合，或邻于立异。故言未及酬而已龃龉，事未及成而
已挫抑。于是趋时徇利之人，专务身谋，习为软熟，畏
避束手，因循苟且，年除岁迁，亦至通显，一有缓急，莫
堪倚仗。臣愿任使之际，必察其实，既悉其实，则涵养
之以蓄其才，振作之以厉其气，栽培封殖，勿使沮伤。”
上嘉纳。问当世人才，对曰：“荐士，大臣职也，小臣来自
远方，不足以奉明诏。”上颔之，谕宰臣曰：“谢深甫奏对
雍容，有古人风。”除籍田令，迁大理丞。江东大旱，擢为
提举常平，讲行救荒条目，所全活一百六十馀万人。
光宗即位，以左曹郎官借礼部尚书，为贺金国生辰
使。绍熙改元，除右正言，迁起居郎兼权给事中、知阁
门事。韩𠈁胄破格转遥郡刺史，深甫封还《内降》云：“人
主以爵禄磨厉天下之人才，固自重而不可轻；以法
令堤防天下之侥幸，尤可守而不可易。今𠈁胄骞越
五官而转遥郡，侥幸一启，攀援踵至，将何以拒之？请
罢其命。”进士俞古应诏言事，语涉诋讦，送瑞州听读。
深甫谓：“以天变求言，未闻旌赏而反罪之，则是名求
而实拒也。俞古不足道，所惜者朝廷事体耳。”右司谏
邓驲论近习左迁，深甫请还驲，谓不可以近习故变
易谏官为清朝累。二年，知临安府。三年，除工部侍郎，
入谢，光宗面谕曰：“京尹宽则废法，猛则厉民，独卿为
政，得宽猛之中。”进兼吏部侍郎兼详定敕令官。四年，
兼给事中。陈源久以罪斥，忽予内祠，深甫固执不可。
姜特立复诏用，深甫力争，特立竟不得入。张于仁除
节度使，深甫疏十一上，命遂寝。每禁庭燕私，左右有
希恩泽者，上必曰：“恐谢给事有不可耳。”宁宗即位，除
焕章阁待制、知建康府，改御史中丞兼侍读。上言：“比
年以来，纪纲不立，台谏有所论击，不与被论同罢，则
反除以外任；给舍有所缴驳，不命次官，书行，则反迁
以他官。监司有所按察，不两置之勿问，则被按者反
得美除。以奔竞得志者不复知有廉耻，以请属获利
者不复知有彝宪，贪墨纵横，莫敢谁何，罪恶暴露，无
所忌惮，隳坏纪纲，莫此为甚。请风厉在位，革心易虑，
以肃朝著。”礼官议祧僖祖，侍讲朱熹以为不可。深甫
言：“宗庙重事，未宜遽革。朱熹考订有据，宜从熹议。”庆
元元年，除端明殿学士、签书枢密院事，迁参知政事，
再迁知枢密院事兼参知政事。内侍王德谦建节，深
甫三疏力陈不可蹈大观覆辙，德谦竟斥。进金紫光
禄大夫，拜右丞相，封申国公，进岐国公。光宗山陵，为
总护使。还，拜少保，力辞，改封鲁国公。嘉泰元年，累疏
乞避位。宁宗曰：“卿能为朕守法度，惜名器，不可以言
去。”召坐，赐茶，御笔书《说命中篇》及金币以赐之。有余
哲者，上书乞斩朱熹，绝伪学，且指蔡元定为伪党。深
甫掷其书，语同列曰：“朱元晦、蔡季通不过自相与讲明其学耳，果有何罪乎？余哲虮虱臣，乃敢狂妄如此，
当相与奏之行遣，以厉其馀。”金使入见不如式。宁宗
起入禁中，深甫端立不动，命金使俟于殿隅。帝再御
殿，乃引使者进书，迄如旧仪。拜少保。乞骸骨，授醴泉
观使。明年，拜少傅，致仕。有星陨于居第，遂薨。后孙女
为理宗后，追封信王，易封卫、鲁，谥惠正。